Ma, baba sterf dae uitmekaar in Nieu-SeelandCharitha Meepegama en sy vrou, Nilakshani (Nishi) Silva. (Foto: Facebook) ’n Pa van Auckland in Nieu-Seeland versoek dat ’n ondersoek gelas word nadat sy vrou vroeër die maand tydens ŉ bevalling gesterf het en hul pasgebore dogtertjie enkele dae later dood is. Die kleinding was aan lewensondersteunende apparaat gekoppel voordat haar pa die moeilike besluit moes neem om die apparaat af te laat skakel. Charitha Meepegama het onlangs aan Weekend Herald gesê sy vrou, Nilakshani (Nishi) Silva, het vroeër vandeesmaand ŉ noodkeisersnee in ŉ ambulans ondergaan nadat haar hart op pad na die hospitaal gaan staan het. Sy is kort ná die keisersnee dood. Die egpaar se baba, Eliana, is ná die geboorte in die ambulans na ’n hospitaal in Auckland gehaas waar die lewensondersteunende apparaat vier dae later afgeskakel is. Eliana het skade aan haar brein en hart opgedoen weens ’n tekort aan suurstof toe haar ma se hart gaan staan het. Ma en dogter is saam begrawe. Meepegama soek nou antwoorde. “Ek weet nie wat om te doen of hoe ek moet aangaan nie. My hele lewe is net so uitgewis,” het ’n gebroke Meepegama aan Weekend Herald gesê. “Ons was so opgewonde. Ons het al ons geld gespaar om ŉ bababedjie, ŉ stootwaentjie en babaklere van goeie gehalte te koop. Ons was so gelukkig. Dit was die laaste gesprek wat ons gehad het.” Meepegama vertel dat die egpaar die aand voor die bevalling omstreeks 22:30 gaan slaap het. Silva het ’n uur later gesukkel om asem te haal. ’n Ambulans is ontbied en paramedici het haar by hul aankoms kort ná middernag op die vloer neergelê om Silva met haar asemhaling te help. Boodskappe aan Silva se vroedvrou het onbeantwoord gebly. Silva se toestand het vinnig versleg en paramedici het haar in die ambulans na die Auckland-hospitaal gehaas. Paramedici was egter genoodsaak om ’n noodkeisersnee in die ambulans uit te voer en Eliana is in die ambulans gebore. Dokters het aan Meepegama gesê dat sy vrou aan ’n bloedklont oorlede is. “Ek verstaan ​​dit nie. Nishi was fiks en gesond en het geen probleme tydens haar swangerskap gehad nie. Hulle het in die ambulans gesê dat haar hart werk en toe stop dit. Hulle moes daarom die baba net daar en dan uitkry.” Meepegama wil nou weet waarom Silva se vroedvrou aanbeveel het dat sy natuurlik geboorte moet skenk. “Nishi het die vroedvrou op 38 weke vir ’n keisersnee gevra. Ek het aangebied om dit te betaal, maar die vroedvrou het nee gesê. Sy het gesê alles is normaal en hulle doen slegs ŉ keisersnee as daar komplikasies met die swangerskap is.” Volgens Meepegama is die vroedvrou baie geskok ná Silva se dood. “Sy het nie om verskoning gevra nie. Sy het niks gesê nie. Ek het vir haar gesê dat my vrou nog sou lewe indien sy vroeër ŉ keisersnee ondergaan het.” Weekend Herald het nie die identiteit van die vroedvrou bekend gemaak nie, maar het verneem dat sy glo by die Auckland-hospitaal werk. Die vroedvrou het by navraag haar medelye met die familie betuig, maar wou geen verdere kommentaar lewer nie. Dr. Mike Shepherd, direkteur van verskaffingsdienste by die Auckland-hospitaal, het in ŉ verklaring gesê dat hy om etiese en privaatheidsredes nie kommentaar kan lewer oor die besonderhede van individuele pasiëntesorg nie. “Ons het groot simpatie met die familie van Nilakshani en baba Eliana en ons betuig ons medelye. “Daar is altyd ŉ klein risiko vir komplikasies met swangerskap. Ons verstaan ​​hoe moeilik dit vir gesinne kan wees as komplikasies voorkom.” Volgens Shepherd is ’n ondersoek van stapel gestuur hoewel dit in dié stadium blyk dat alle toepaslike kliniese riglyne in die sorg van Nilakshani en baba Eliana gevolg is. Meepegama sê egter hy is kwaad en het geen vertroue meer in Nieu-Seeland se gesondheidstelsel nie.